**Suomen Metsästysmuseo**
Suomen Metsästysmuseon esinekokoelmat koostuvat pääasiassa suomalaista eräkulttuuria esittelevästä esineistöstä. Laajimman esineryhmän muodostavat noin 2500 asetta. Metsästysmuseoon on myös tallennettu Sako Oy:n omistama asekokoelma, jota ei ole luetteloitu museon tietokantaan. Koti- ja ulkomaisten trofeiden osuus kokoelmasta on erittäin suuri. Näistä Jaakko Ojanperän trofeekokoelma muodostaa laajimman ulkomaisten trofeiden osan. Muita esineryhmiä ovat ampumatarvikkeet, pyyntilaitteet, houkutusvälineet, vaatteet, liikkumis- ja leiriytymisvälineet, kenneltarvikkeet, riistanhoitoon liittyvä esineistö, kalastusvälineet ja erätaidekokoelma. Metsästysseuramerkkikokoelmaan kuuluu 1700 merkkiä ja eräaiheisten exlibristen kokoelmassa on 960 kirjanomistajamerkkiä. Esinekokoelmassa on tällä hetkellä noin 19 000 esinettä, joista 12 800 on luetteloitu.

Suomen Metsästysmuseon kuva-arkistossa on yli 102 000 pyyntikulttuurialaan liittyvää valokuvaa ja negatiivia, joista tällä hetkellä 12 000 kuvaa on luetteloitu. Valokuvia löytyy mm. seuraavista aihepiireistä: metsästys, aseet ja pyyntivälineet, erävarusteet, riistanhoito, eläimet, luontokuvat, henkilökuvat ja erilaiset tapahtumat. Kuva-arkistossa on eräkirjailija A.E. Järvisen kuvakokoelma, jossa on eräkuvia mm. 1920-30-luvun Lapista ja Juho Perttolan pohjoisten pystykorvien kuvakokoelma. Arkistoon on tallennettu Suomen Kennelliiton kuva-arkisto ja Kanakoirakerho-Hönshundssektion ry:n historiallisten kuvien kokoelma.

Suomen Metsästyskirjaston kokoelma on laajimpia eräaiheisia kokoelmia Pohjoismaissa. Kokoelman perustan muodostaa professori C.A. Borgströmin noin 11 000 niteen kokoelma, jonka vanhimmat teokset ovat peräisin 1600-luvulta. Kaikkiaan kokoelmassa on noin 20 000 nidettä, jotka käsittelevät eräkulttuuria sen historiasta nykypäivään. Tärkeimpiä kokoelman aihealueita ovat metsästysmuodot, riistanhoito, riistaeläintuotteet, metsästyslainsäädäntö, metsästyskoirat ja -aseet. Muita laajoja kokoelman osia ovat mm. kansatiede, eräretkeily, eläintiede, arkeologia ja eräaiheinen kaunokirjallisuus. Paikallishistoriat sisältävät paikkakuntakohtaista tietoa erätalouden merkityksestä elinkeinona ja henkilöhistoriat merkittäviä eränkävijöitä koskevia historiikkeja.

Metsästysarkisto säilyttää sekä kirjallista että suullista metsästysperinnettä, metsästysseurojen ja –järjestöjen ja metsästyksen parissa toimineiden henkilöiden arkistoja. Lisäksi arkistoon on koottu aiheen mukaan erilaisia aineistoja, kuten eräaiheisia postikortteja, käyntikortteja, pienpainatteita, tuotekuvastoja, piirroksia ja lehtileikkeitä. Arkisto kerää myös muistitietoa haastattelemalla metsästäjiä ja metsästyksen parissa toimineita vaikuttajia. Äänitteet talletetaan arkistoon.